b'\n_START_ARTICLE_\nNedelja (\xc4\x8dasopis)\n_START_PARAGRAPH_\nNedelja je slovenski cerkveni list Kr\xc5\xa1ke \xc5\xa1kofije in najstarej\xc5\xa1i tednik koro\xc5\xa1kih Slovencev. \xc4\x8casopis je ustanovila marca leta 1926 skupina slovenskih duhovnikov. Izdaja ga slovenski du\xc5\xa1nopastirski urad Kr\xc5\xa1ke \xc5\xa1kofije._NEWLINE_Nedelja predstavlja jezikovno in kulturno kontinuiteto ter kontinuiteto slovenske identitete ter \xc5\xbeivljenjsko mo\xc4\x8d slovenske narodne skupnosti, saj se je njena zgodovina slika zgodovine skupnosti. \xc4\x8casopis je bil ustanovljen v \xc4\x8dasu med obema svetovnima vojnama. Leta 1941 so ga nacisti prepovedali, po drugi svetovni vojni pa je bil list ponovno ustanovljen._NEWLINE_Po vojni je postala zalo\xc5\xbenik \xc4\x8dasopisa Kr\xc5\xa1ka \xc5\xa1kofija. V zadnjih desetletjih se je list spremenil iz tradicionalno verskega in podu\xc4\x8dnega lista v sodoben medij narodne skupnosti z ob\xc5\xa1irnimi prispevki o kulturi in o lokalnih dogodkih, z mese\xc4\x8dno literarno prilogo in z dru\xc5\xbebeno-kriti\xc4\x8dnimi tedenskimi komentarji ter s sodobno spletno stranjo. Tako je Nedelja postala eden najpomembnej\xc5\xa1ih \xc4\x8dasopisov koro\xc5\xa1kih Slovencev._NEWLINE_Na spletni strani je arhivirana in dostopna kulturna priloga XIV dni.'